1. februára 2022

Henkel načrtáva kľúčové trendy, ktoré formujú udržateľnú budúcnosť obalov v roku 2022

**Zvyšovanie udržateľnosti na trhoch s flexibilnými obalmi a papierom v roku 2022**

**Düsseldorf – V roku 2022 sa v obalovom priemysle bude naďalej uplatňovať prístup „udržateľnosť na prvom mieste“, no k úspechu bude potrebná väčšia medziodvetvová spolupráca a transparentnosť, predpovedá divízia Henkel Adhesive Technologies. Spoločnosť Henkel skúmala na konci roku 2021 výzvy na nasledujúci rok spolu s výrobcami a ďalšími odborníkmi z celého dodávateľského reťazca obalov a spotrebných tovarov počas druhého ročníka podujatia Henkel Sustainability Days (Dni udržateľnosti). Na tejto prelomovej virtuálnej konferencii sa spoločne stretli zástupcovia z viac než 900 spoločností z 90 krajín vrátane odborníkov a profesionálov z celého odvetvia. Medzi účastníkmi boli dodávatelia surovín, spracovatelia a OEM výrobcovia, združenia, ako aj maloobchodné a recyklačné spoločnosti, aby mohli diskutovať o príležitostiach a výzvach v oblasti zvyšovania udržateľnosti.**

*„Ako jedinečné fórum pre celé odvetvie pomohli naše Dni udržateľnosti upriamiť pozornosť na niektoré kľúčové témy, ktoré sa očakávajú v roku 2022, ako aj  stanoviť program, ktorý nám ako odvetviu umožní vzájomne spolupracovať na formovaní skutočnej zmeny,“* vysvetlila Brandi Schuster, riaditeľka pre trhy a aktiváciu zákazníkov v oblasti obalových lepidiel spoločnosti Henkel.

**Nový normál prichádza**

V roku 2022 už žijeme v novom svete: celosvetovo sa zvyšuje legislatívny tlak a mnoho maloobchodných spoločností mení svoje obchodné stratégie tak, aby do nich mohli začleniť svoje vlastné recyklačné prevádzky, pričom sa  snažia nájsť rovnováhu medzi potrebou väčšej udržateľnosti a rastúcim dopytom po obaloch. Ako vysvetlil globálny riaditeľ pre oblasť obalových lepidiel v spoločnosti Henkel Tilo Quink, tieto trendy predstavujú zmenu paradigmy: *„Naše Dni udržateľnosti ukázali, že ‚nový normál‘ v oblasti obalov je už tu. Našou zodpovednosťou ako popredných aktérov v hodnotovom reťazci je nielen pochopiť súčasné výzvy pre obalové hospodárstvo, ale aj prinášať udržateľné riešenia, ktoré umožnia všetkým ďalším aktérom v reťazci – nielen našim priamym zákazníkom – zostať konkurencieschopnými aj v budúcnosti.“*

**Komplexný prístup ako prevencia tunelového videnia**

V roku 2022 musí odvetvie prijať komplexnú perspektívu. Dôraz na obehové hospodárstvo a riešenia umožňujúce recykláciu sa musia odteraz považovať za „bežný štandard“. Rovnako dôležité sú aj aspekty, ktoré sa zameriavajú na znižovanie CO2 a dematerializáciu. Quink podobne vystríha pred prílišným dôrazom len na jednu oblasť: *„V celom obalovom priemysle vidíme obrovskú energiu smerom k dosiahnutiu udržateľnosti, je však dôležité zabrániť tunelovému videniu, ktoré v konečnom dôsledku považuje za jediné riešenie len určitý konkrétny spôsob. Napríklad európsky trh sa zameriava najmä na opätovné použitie, zatiaľ čo v USA sa kladie väčší dôraz na kompostovateľnosť a biologickú odbúrateľnosť. Ani v jednom prípade však nejde o plošné riešenie, no zároveň sa ani vzájomne nevylučujú. Rozhodujúce bude vyhodnocovanie všetkých spôsobov a ich relatívnych environmentálnych dôsledkov na základe faktov.“*

**Transparentnosť je na prvom mieste**

Aby sa dala dosiahnuť skutočná udržateľnosť, je potrebná transparentnosť v certifikácii a skúšobných metódach. Arne Jost, senior manažér pre posudzovanie obehovosti a validáciu v oblasti obalových lepidiel v spoločnosti Henkel, vysvetľuje: *„Pre odvetvie je dôležité prejsť na otvorenejšie a transparentnejšie postupy. Keď zlyhá jedna časť hodnotového reťazca, zlyháme všetci – no kľúčom k úspechu je spoločné úsilie. Transparentnosť znamená aj transparentnosť pre zákazníka a jednoznačnosť v tom, ako sa majú rôzne druhy obalov po ich použití správne zlikvidovať.”*

**Dodávatelia musia prísť s udržateľnejšími riešeniami**

Značky a výrobcovia obalov, ktorí sa snažia ďalej znižovať vplyv svojich výrobkov na životné prostredie, by mali očakávať rovnaký prístup aj od svojich dodávateľov. *„Ako popredný dodávateľ a partner pre obalové odvetvie veríme, že môžeme zohrať kľúčovú úlohu v podporovaní našich zákazníkov, aby sa týchto výziev chopili, pričom sa aj sami zaväzujeme zvyšovať udržateľnosť našej výroby a našich procesov,”* povedal Quink. *„V roku 2022 by značky a výrobcovia obalov mohli a mali očakávať od svojich vlastných dodávateľských reťazcov, aby túto perspektívu prijali.“* V spoločnosti Henkel priniesol dlhodobý strategický záväzok k udržateľnosti vysoko účinné riešenia s menším vplyvom na životné prostredie. Medzi ne patria technológie vytvrdzovania pomocou UV žiarenia s nižšou spotrebou energie, ktoré sa stali ešte dostupnejšie vďaka zvýšeniu výrobnej kapacity v Európe, pričom nové výrobné zariadenia v USA by mali byť sprevádzkované v roku 2022. Spoločnosť Henkel takisto pracuje na znižovaní využívania zdrojov a produkovania odpadov prostredníctvom ďalších opatrení, ako sú napr. dodávky tekutých lepidiel vo veľkých objemoch v cisternových vozidlách, ktoré eliminujú používanie obalov.

Všetky prezentácie z podujatia Dni udržateľnosti spoločnosti Henkel sú k dispozícii na vyžiadanie [tu](https://app.newroom-connect.com/en-US/henkel-adhesives-forum/sd-media-library-overview).

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2020 dosiahla obrat vo výške 19 mld. eur a upravený prevádzkový zisk približne vo výške 2,6 mld. eur. Henkel zamestnáva 53 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 pracovníkov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com